google/wiki40b huggingface dataset:
קיליאן אמבפה

קריירת מועדונים

אמבפה הוא בן לאב ממוצא קמרוני ולאם ממוצא אלג'יראי. הוא החל לשחק במחלקת הנוער של AS בונדי מעיר הולדתו, ובשנת 2013 עבר למחלקת הנוער של מונקו מליגת העל הצרפתית. בעונת 2015/2016 עלה אמבפה לסגל הבוגר של המועדון, כשבמקביל שיחק בקבוצת המילואים שלו. ב-2 בדצמבר 2015 ערך אמבפה את הופעת הבכורה שלו בקבוצה הראשונה, כשהחליף את פאביו קונטראו בדקה ה-88 בתיקו 1:1 נגד קן במסגרת המחזור ה-16 בליגה. ב-10 בדצמבר ערך אמבפה את הופעת הבכורה שלו בליגה האירופית, כשהחליף את לאסינה טראורה בדקה ה-56 בהפסד לטוטנהאם הוטספר במסגרת המחזור השישי בשלב הבתים לעונת 2015/2016. ב-20 ביוני 2016 הבקיע אמבפה את שער הבכורה שלו בקבוצה הראשונה, שער שהובקע בתוספת הזמן של המחצית השנייה בניצחון 1:3 על טרואה  במסגרת המחזור ה-27 בליגה, לאחר שהחליף את ואגנר לאב בדקה ה-73. בסך הכל ערך אמבפה 11 הופעות ליגה בעונת 2015/2016, בהן הבקיע שער אחד.
ב-27 בספטמבר 2016 ערך אמבפה את הופעת הבכורה שלו בליגת האלופות, כשנכנס כמחליף בדקה ה-77 בתיקו 1:1 נגד באייר לברקוזן במסגרת המחזור השני בשלב הבתים לעונת 2016/2017. בשמינית גמר הטורניר הבקיע שער לרשתה של מנצ'סטר סיטי, אך קבוצתו הפסידה 5:3. במשחק הגומלין הבקיע שער שהוביל את קבוצתו לניצחון 3:1 ולעלייה לשלב רבע הגמר. ברבע הגמר כבש 3 שערים נגד בורוסיה דורטמונד בשני המשחקים, והקבוצה עלתה לחצי הגמר אחרי 6:3 בסיכום. בחצי הגמר פגשה מונקו את יובנטוס. במשחק הראשון הפסידה הקבוצה 2:0, ובמשחק הגומלין כבש אמבפה בהפסד 2:1. בסיום העונה הוא זכה עם מונקו באליפות ונבחר לתגלית העונה בצרפת.
ב-31 באוגוסט 2017 הושאל אמבפה לפריז סן-ז'רמן עד לסוף העונה עם התחייבות לרכישתו תמורת 180 מיליון אירו בתום העונה, וזאת כדרך לעקוף את חוקי הפייר פליי הפיננסי של אופ"א. העסקה הפכה את אמבפה לשחקן השני הכי יקר בהיסטוריה.
ב-8 באוקטובר 2018 כבש אמפבה לראשונה בקריירה ארבעה שערים במשחק אחד, בניצחון 5:0 על אולימפיק ליון. השערים, שנכבשו בתוך 13 דקות בלבד, הפכו את אמבפה לשחקן הצעיר ביותר (בגיל 19 ו-9 חודשים) שכובש רביעייה במשחק אחד ב-45 העונות האחרונות. בנוסף, סייע אמבפה לקבוצתו להשיג את ניצחונה התשיעי ברציפות, ניצחון ששבר את שיא הליגה שהושג בעונת 1936/1937. בסיום עונת 2018/2019 אמבפה זכה בנעל הזהב של הליגה הצרפתית כשכבש 33 שערים וגם בתואר השחקן המצטיין של אותה עונה. אמבפה סיים במקום השני בנעל הזהב האירופית כשרק מסי עקף אותו עם 36 שערים.

קריירה בינלאומית

אמבפה זכה עם נבחרת צרפת עד גיל 19 באליפות אירופה עד גיל 19 לשנת 2016.
במרץ 2017 זומן לראשונה לנבחרת הבוגרת, על ידי המאמן דידייה דשאן. ב-25 במרץ 2017 ערך את הופעתו הבכורה בנבחרת הבוגרת כשעלה כמחליף בניצחון 3:1 על לוקסמבורג במוקדמות מונדיאל 2018.
במונדיאל 2018 הבקיע אמבפה ארבעה שערים לזכות נבחרת צרפת, וקיבל את פרס השחקן הצעיר המצטיין של הטורניר (בן 19). את שערו הראשון הבקיע ב-21 ביוני בניצחון נבחרתו 0-1 על נבחרת פרו בשלב הבתים. בשמינית הגמר הוא כבש שני שערים, והכשלה שלו ברחבה הביאה לשער נוסף שהובקע בפנדל, בניצחון נבחרתו 3-4 על נבחרת ארגנטינה. את השער הרביעי הבקיע לזכות נבחרתו בניצחונה 2-4 במשחק הגמר מול נבחרת קרואטיה ובכך הפך לשחקן הכי צעיר שכובש בגמר מונדיאל, אחרי פלה.
יעקב אלחנן ליטוינסקי

תולדות חייו

ליטוינסקי נולד בעיר אודסה שבאוקראינה (אז באימפריה הרוסית) בשנת 1852 לאביו משה הלוי. למד הן חינוך יהודי מסורתי והן חינוך כללי. כשבגר התחתן והיה מראשוני המצטרפים לאגודת חובבי ציון בעירו. בשנת 1880 התאלמן, חיסל את עסקיו ועלה לארץ ישראל.
עם עלייתו השתקע ביפו ונשא לאשה את בלינדה (שרה בילה) פינקלשטיין (בתו של יו"ר הקהילה היהודית בבורדו, אריה לייב פינקלשטיין). ניסה להקים טחנת קמח בעזה, אך נכשל, חזר ליפו, והקים בית חרושת לסבון. ב-1886 רכש קרקע בראשון לציון אך לא הצליח כחקלאי וחזר ליפו. הוא השתלב בעסקי העץ של הביל"ויי יעקב הרצנשטיין וייצר חביות עבור תעשיית היין שהחלה לשגשג במושבות הברון. כן רכש אדמות בשרון עליהם הוקמו לימים הקיבוצים געש ושפיים.
בשנת 1909 הצטרף לאגודת אחוזת בית לקראת ייסוד תל אביב, והיה למייסד המבוגר ביותר של העיר החדשה. בהגרלת המגרשים זכה במגרש ברחוב אחד העם 22 עליו בנה בית-מידות, מן הגדולים והמפוארים בתל אביב הקטנה. בביתו פעלה לשכת הבונים החופשיים "ברקאי" והבית שבנה עתיר סמלים של הבונים החופשיים.
ליטוינסקי נפטר בד' בחשוון תרע"ו, ונקבר בבית הקברות טרומפלדור.

האחים ליטוינסקי

בניו, מוריס (משה), אמיל (עמנואל) וריימונד עזבו את ארץ ישראל למצרים בעת גירוש יפו (1914), שם התוודעו לברון פליקס דה מנשה, בתיווכו עסקו במסחר ענף ואף היו ספקים לצבא הבריטי. עם חזרתם של מוריס ואמיל לארץ בתום מלחמת העולם הראשונה (ריימונד נסע לצרפת), רכשו אדמות בשרון ובתל אביב ובהן 1,700 דונם מאדמות הכפר סקיה עליהם הוקם מתחם תל ליטוינסקי (תל השומר), שם התכוונו להקים עיר על שם אביהם.
ריימונד, הצעיר שבבנים, חי כרווק בפאריס ונפטר בשנת 1956. מוריס נפטר ב-1952 ואמיל נפטר בשנת 1962.
סימון ואן דר מיר

ביוגרפיה

סימון ואן דר מיר נולד ב-1925 בעיר האג שבהולנד, בנם השלישי מתוך ארבעה של פיטר ואן דר מיר, מורה, ושל יאצקה כרונפלד. ואן דר מיר התחנך בראשית שנות ה-40 בגימנסיה של האג, ולאחר שסיים את לימודיו עבר ללימודי מדעי הרוח בגימנסיה במשך שנתיים.
ב-1945, לאחר תום מלחמת העולם השנייה, נפתחו כל האוניברסיטאות בהולנד לאחר שהיו סגורות בתקופת הכיבוש הנאצי, וואן דר מיר החל ללמוד פיזיקה טכנית באוניברסיטה של הטכנולוגיה בדלפט, ורכש תואר שני בהנדסה ב-1952. ב-1956 החל ואן דר מיר לעבוד במרכז לחקר החלקיקים CERN שבז'נבה, שם השתקע עד מותו ב-2011.
ואן דר מיר פגש את אשתו, קתרינה מ. קופמן, במהלך חופשת סקי בשווייץ ב-1966, והשניים התחתנו זמן קצר לאחר מכן. לזוג נולדו שני ילדים.
סימון ואן דר מיר נפטר ב-4 במרץ 2011 בז'נבה.

פעילות מדעית

בתחילת דרכו של ואן דר מיר במעבדות CERN, עבודתו התמקדה בעיצוב טכני של חלקיקים יסודיים במאיץ הפרוטונים שב-CERN ובספקי הכוח שלהם. קשריו עם פיזיקאים מומחים עוררו אצל ואן דר מיר עניין בפיזיקה של החלקיקים. ב-1965 התנסה לראשונה במחקר פיזיקלי, כאשר בדק כחלק מצוות חריגות במומנט המגנטי של החלקיק מיואון. למרות חיבורו החדש למחקר האקדמי, חזר ואן דר מיר לעסוק בהיבטים טכניים בשנים 1969–1976, כאשר הפעם עבודתו התמקדה בסוגים חדשניים לאותה התקופה של ספקי כוח מגנטיים.
ב-1976, לאחר שסיים את עבודתו בתחום המגנטים החדשניים, הצטרף ואן דר מיר לצוות חוקרים, ויחד איתם שכלל את תהליך הקירור של ספקי הכוח והפך אותו למהיר יותר מבעבר. ואן דר מיר המציא לשם כך טכניקה לקירור סטוכסטי (טכניקת קירור הנעשה באמצעות אלומה של אנטי-פרוטונים) בה השתמשו הפיזיקאים במאיצי החלקיקים מאז.
הטכניקה שפיתח של ואן דר מיר תרמה לשכלול מאיץ החלקיקים, והובילה לגילוי המשמעותי ביותר שלו: הצפייה הראשונה בבוזוני Z  ו-W. בוזונים אלו הם חלקיקים יסודיים, אשר נושאים את הכוח הגרעיני החלש, אחד מארבעת כוחות היסוד של הטבע. החל מ-1982 ביצע ואן דר מיר, במשותף עם הפיזיקאי קרלו רוביה, סדרת ניסויים במאיץ החלקיקים של CERN, אשר מטרתם הייתה לגלות חלקיקים אלו. בתחילת שנת 1983 הצליחו ואן דר מיר ורוביה לצפות, לראשונה בהיסטוריה, בבוזון W, ומספר חודשים מאוחר יותר השניים הצליחו לצפות לראשונה גם בבוזון Z. תגלית זו הייתה אישוש נוסף למודל הסטנדרטי של פיזיקת החלקיקים, לפיו כוחות היסוד של פיזיקת החלקיקים מועברים ממקום למקום על ידי בוזונים. הודות לגילוי בוזוני Z  ו-W, זכה ואן דר מיר במשותף עם רוביה בפרס נובל לפיזיקה בשנת 1984.
לאחר זכייתו בפרס נובל המשיך ואן דר מיר לעבוד ב-CERN עד שיצא לגמלאות ב-1990.
ריצ'רד אדינסל

חייו

אדינסל נולד בלונדון, הצעיר בשני בניו של ויליאם ארתור אדינסל, רואה חשבון, ואני ביאטריס ריצ'רדס. בשנותיו הראשונות למד בבית ואחר נרשם להרטפורד קולג' באוקספורד ללימודי משפטים, שאותם הפסיק לאחר שנה וחצי, כאשר החל להתעניין במוזיקה. בשנים 1926-1925 למד בקולג' המלכותי למוזיקה ולאחר זאת החל בקריירה של כתיבת שירים למופעי רביו ומוזיקה נלווית להצגות. בשנת 1928 החל שיתוף פעולה פורה עם הסופרת קלמנס דיין (1965-1882). עבודתו עמה נמשכה עד מותה, והתוצאה המרשימה ביותר שלה הייתה הגרסה המשולבת של אליס בארץ הפלאות ואליס בארץ המראות. אדינסל כתב מוזיקה גם למחזה של דֵיְין "אור ירח כסוף" (בו התוודע אל גרטרוד לורנס, שהקליטה את שיר הנושא), ו"המושיעים", מחזור של תסכיתים דתיים לרדיו של דיין. 
משנת 1936 החל לכתוב מוזיקה לסרטים עלילתיים תיעודיים, וזכה לראשונה להצלחה של ממש בסרט "היה שלום, מר צ'יפס" בשנת 1939. משנת 1942 קיים קשר ידידות ושיתוף פעולה פורה עם ג'ויס גרנפל (1979-1910), בשירים שהופיעו לראשונה במופעי רביו בווסט אנד והיו בהמשך לחלק בלתי נפרד ממופעי היחיד שלה על הבמה.
קונצ'רטו ורשה של אדינסל העיב עם השמעתו בסרט הבריטי מ-1941 "אור ירח מסוכן" על כל תרומותיו הקודמות לתיאטרון ולקולנוע. היצירה זכתה ליותר מ-100 הקלטות ולמכירות שעלו על חמישה מיליון והייתה לחביבת הקהל ברפרטואר המוזיקה הקלה. מלחינים אחרים הלכו בעקבות אדינסל וכתבו יצירות דומות בסגנון קונצ'רטו לפסנתר, בהן "חלום אולוון" של צ'ארלס ויליאמס ו"אגדת הר הזכוכית" של רוטה.
משפט ניקומאכוס

היסטוריה

הזהות של ניקומאכוס נתגלתה באופן בלתי תלוי פעמים רבות במהלך ההיסטוריה. בין השאר גילו אותה ההודי אריאבהטה (המאה ה-5), הפרסי אל-קאראג'י (המאה ה-10), היהודי צרפתי רלב"ג (המאה ה-14) וההודי נילקנטה סומיאג'י (המאה ה-15).

הוכחה גאומטרית

בספר "Proofs Without Words"‏ (ISBN 978-0-88385-700-7) מובאות שבע הוכחות גאומטריות שונות למשפט. אחת מהן מודגמת באיור הבא:
בכל צבע צבועים  ריבועים עם צלע באורך . כלומר כל צבע מכסה שטח השווה ל- (כאשר במקרים הזוגיים אחד הריבועים מפוצל לשניים). כאשר מסדרים את כל השטחים יחדיו לכל  נוצר ריבוע עם צלע באורך , ולכן שטחו .
וונדי וו: לוחמת הנשף

עלילה

וונדי וו היא נערה אמריקאית פופולרית שחייה עוברים מהפך כאשר מגיע לביתה בודהיסט צעיר בשם שן. שן מספר לוונדי שהיא לוחמת ושהיא היחידה שתוכל להציל את העולם ועליה להתאמן לשם כך. אבל זה בכלל לא מעניין אותה והיא רוצה רק להיבחר למלכת הנשף ולנצח את ג'סיקה דוסון האויבת שלה.
סבתה של וונדי יודעת ששן דובר אמת ושאימה של וונדי הייתה לוחמת שהביסה את יאן לו לפני 90 שנה בסין. שאר בני המשפחה של וונדי איבדו קשר עם המורשת הסינית שלהם.
וונדי נכשלה במבחן לתרבות הסינית ושן הבטיח לה שילמד אותה את התרבות הסינית אם תסכים להתאמן באמנויות הלחימה.
יאן לו, הרוצה להרוג את וונדי כדי להחריב את התרבות הסינית, מתגלם בגופם של אנשים הקרובים לוונדי כמו אחיה של וונדי, המורים שלה, ג'סיקה דוסון ועוד. וונדי מתחילה להתאמן עם שן, שהופך את המורים שלה לנשמות החיות של אמנויות לחימה סיניות כדי לעזור לוונדי ללמוד את אמנויות הלחימה.
וונדי ושן בקרב יחד עם יאן לו בגוף של ג'סיקה דוסון. וונדי ושן ניצחו את יאן לו והוא יצא מתוך הגוף של ג'סיקה, וונדי ויתרה על הנשף והיא אמרה לג'סיקה שהיא תהיה מלכת הנשף במקומה.

פסקול הסדרה

הפסקול יצא בשנת 2007 תחת חברת וולט דיסני. ברנדה סונג הקליטה שיר עבור וונדי וו: לוחמת הנשף בשם "אני לא כל כך ילדה", השיר נכתב על ידי אדי גלאן. השיר שודר ברדיו דיסני. בפסקול משתתפים גם הזמרים אורלנדו בראון, דרו סלי ועוד.
יחסי טרינידד וטובגו–ישראל

יחסים הדדיים

בשנת 2013 נפגשה משלחת של נציגים מישראל עם נציגים רשמיים של טרינידד וטובגו, ובה הובע הרצון לחזק את הקשרים בין המדינות, בין היתר באמצעות מתן קורסי הכשרה ומלגות עבור אזרחי טרינידד, ומתן ייעוץ ישראלי בטרינידד וטובגו בנושאי חממות וגידול דגים.
ב-6 בדצמבר 2017 הכריז דונלד טראמפ, נשיא ארצות הברית על הכרה בירושלים כבירת ישראל. לאחר זאת התקיימה באו"ם הצבעה הקוראת לגינוי הכרה זו. בתוצאות ההצבעה טרינידד וטובגו נמנעה ביחד עם 34 מדינות נוספות, 9 מדינות שהתנגדו, ו-128 מדינות תמכו בכך. שר החוץ של טריניד וטובגו, דניס מוזס, הסביר את הצבעתה של מדינתו באומרו, כי מדיניותה של טרינידד וטובגו הייתה תמיד לתמוך ברעיון שתי מדינות, ובכך להכיר באופן איתן בישראל בגבולות הטריטוריאליים, כמו גם תמיכה בהקמת מדינה פלסטינית.
ביטוח ישיר

ביטוח ישיר היא שיטה לתפעול חברת ביטוח שבה מתקיים קשר ישיר בין חברת הביטוח ובין הלקוח, הן בשלב מכירת הביטוח והן בשלב מימושו (הגשת תביעה על ידי הלקוח). שיטה זו חדשה יחסית, לעומת השיטה המסורתית שבה סוכן ביטוח מקשר בין חברת הביטוח ובין הלקוח. 
בתחילת קיומו של הביטוח הישיר נעשה הקשר בין הלקוח ובין החברה בעיקר בטלפון, ולווה במשלוח מסמכים בדואר ובפקס. עם התפתחות האינטרנט משמש גם כלי זה למכירה של ביטוח ישיר ולמתן שירות למבוטחים.

בישראל

במדינת ישראל מספר חברות ביטוח ישיר. פעילותן ספגה התנגדות עזה של סוכני הביטוח, שראו בהצלחתן איום על מקור פרנסתם. חלוצת הביטוח הישיר בישראל היא איי.די.איי. חברה לביטוח, שהחלה לפעול בנובמבר 1994, איי.די.איי. חברה לביטוח היא הבעלים והמתפעלת של  המותג "ביטוח ישיר" ו"9.000.000".
במהלך השנים הוקמו חברות נוספות הפועלות בשיטת ביטוח ישיר, כגון המותג העולמי AIG הפועל בארץ משנת 1997, וגם חברות הפועלות בשיטה המסורתית הקימו יחידות לשיווק ביטוח ישיר. קבוצת מגדל אחזקות ביטוח ופיננסים הקימה את המותג "איחוד ישיר", והשקיעה רבות בקידומו, אולם בתחילת 2013, עם השתלטותו של שלמה אליהו על הקבוצה, ביטלה פעילות זו, והודיעה שתתבסס רק על מכירה באמצעות סוכנים. בשנת 2018 החלה לפעול חברת "ליברה"  הפועלת בשיטת ביטוח ישיר. 
החברות לביטוח ישיר עוסקות בביטוח רכוש (ביטוח דירה, ביטוח רכב), וגם בתחומי ביטוח אחרים, כגון ביטוח חיים וביטוח משכנתא.
אפקט הצופה

אפקט הצופה הוא מונח מדעי המשמש לתיאור האופן בו אדם הצופה ומודד אירוע, עשוי לשנות את הנצפה, רק מעצם צפייתו באותו האירוע. כלומר, זהו מצב שבו פעולת הצפייה באירוע מסוים עלולה לשנות את מהלכו בהשוואה למצב שבו האירוע מתרחש ללא צופה.
לאפקט הצופה יש חשיבות רבה בבנייה ותכנון של ניסויים ותצפיות במסגרת המחקר המדעי, לאור הנטאי שהוא עלול ליצור והשפעות על האופן שבו ניתן לפרש את הממצאים.

אפקט הצופה במדעי החברה

במדעי החברה ובשימוש כללי, האפקט מתייחס לאופן שבו אדם משנה את התנהגותו כאשר הוא נצפה על–ידי אחרים. אנשים אינם מתנהגים לרוב באופן רגיל כאשר הם מודעים לכך שהם נצפים.

אפקט הצופה בפיזיקה

במכניקת הקוונטים, בטרם התבצעה מדידה של גודל פיזיקלי כלשהו, יכולה מערכת להימצא במצב של סופרפוזיציה קוונטית, כלומר כצירוף של כמה מצבים בו זמנית.
לדוגמה, אם נרצה למדוד את מקומו של אלקטרון ניאלץ לירות בו פוטון שיחזור למכשיר המדידה וכך נדע את מיקום האלקטרון, אך בעשותנו זאת הפוטון מוסר תנע לאלקטרון. לפי תורת היחסות הפרטית התנע של פוטון שווה לאנרגיה שלו:  כאשר c היא מהירות האור. וכך לא נוכל לדעת את מהירות האלקטרון: ככל שרזולוציית מדידת המקום גדולה יותר כך אורך הגל של הפוטון קצר יותר וכך האנרגיה שלו גבוהה יותר, כלומר התנע שהוא מעביר לאלקטרון גדול יותר, ולהפך: אם התנע של הפוטון קטן מאוד אורך הגל שלו גדול ולכן לא ניתן למדוד בוודאות את מקומו. הייזנברג הראה באמצעות עקרון האי-ודאות כי אפילו תאורטית, עם כלי מדידה מדויקים עד אין סוף, אף מדידה אינה יכולה להגיע לדיוק מלא ומושלם, הכולל הן את המיקום והן את התנע של אובייקט פיזי.
לצורך הסבר התופעה משתמשים לעיתים בניסוי המחשבתי "החתול של שרדינגר", שבו החתול אינו חי ואינו מת עד שהוא נצפה – אלא נמצא בסופרפוזיציה של המצבים חי ומת. המצב הפיזיקלי מושפע מעצם המדידה ולא מהמידע שצובר הצופה, וההשפעה זהה עבור מדידה ללא צופה.
איוואן גורמיקין

ביוגרפיה

איוואן גורמיקין נולד בכפר בגוברניית נובגורוד באחוזה משפחתית. בשנת 1860 סיים לימודי משפטים והחל לעבוד בשרות הממשלתי. לאחר תקופה קצרה הועבר לפולין הקונגרסאית שהייתה אז חלק מהאימפריה הרוסית וכיהן שם במספר תפקידים. בשנת 1882 הוחזר לסנקט פטרבורג. בכל התפקידים גורמיקין היה קשור לטיפול באיכרים. בשנת 1891 מונה גורמיקין לסגן שר המשפטים והופקד על עריכת קובץ שירכז את החוקים ואת הנחיות הממשל בנושא האיכרים. בשנת 1895 מונה גורמיקין לשר הפנים. לגורמיקין היה מוניטין של שומר חוק ולכן עם מינויו לשר הפנים הייתה ציפייה שפקידי המשרד יקפידו יותר על תפקוד בהתאם לחוק בלבד. בשנת 1899 פרש מתפקידו לאחר שהצעת הרפורמה בתחום הממשל המקומי שהוא רצה לקדם לא קיבלה את אישור הצאר. הוא מונה למועצה המדינית.
ב-22 באפריל 1906 התמנה גורמיקין לראש הממשלה במקומו של סרגיי ויטה. כל תקופת כהונתו גורמיקין היה עסוק במאבקי כוח עם הדומה הראשונה מכיוון שהוא התנגד לכך ששרים יהיו אחראים כלפי דומה, והיה נגד רפורמות רדיקליות שהיו מוצעות על ידי חברי הדומה. ב-8 ביולי 1906 לאחר כ-3 חודשים בתפקיד, הוא הוחלף על ידי פיוטר סטוליפין.
בפברואר 1914 גורמיקין מונה בפעם השנייה לתפקיד ראש הממשלה וכיהן בתפקיד זה עד לפברואר 1916. בתקופה כהונתו השנייה כראש הממשלה הוא המשיך במאבקי כוח עם דומה. השקפת עולמו לא התאימה למציאות הרוסית לאחר הקמת הדומה ופעילותו הייתה תחת ביקורת מתמדת מצד הדומה ומהפכנים. כאשר הצאר החליט לקחת על עצמו פיקוד על הצבא, גורמיקין ביקש להתפטר. 
בשנת 1915 הוענק לו עיטור אנדריי הקדוש, העיטור הגבוה באימפריה. הוא קודם לדרגת "יועץ הסודי בפועל מדרגה ראשונה". זו הייתה הדרגה הגבוהה ביותר בשרות המדינה (מקבילה לפילדמרשל בצבא), ובשנות קיומה של האימפריה הרוסית רק 13 אנשים קודמו לדרגה זו.
לאחר מהפכת פברואר גורמיקין נעצר, אך במאי 1917 שוחרר עקב גילו המופלג. הוא נרצח ביחד עם משפחתו בסוצ'י, במהלך שוד מזוין.
PCI DSS

PCI DSS (ראשי תיבות של Payment Card Industry Data Security Standard) הוא תקן שנוצר על ידי 5 חברות כרטיסי האשראי הגדולות (ויזה, מסטרקארד, JCB, Discover ואמריקן אקספרס) כדי להבטיח הגנה על נתוני כרטיסי אשראי בכל סביבה בה הם מאוחסנים, מועברים או מעובדים. התקן כולל דרישות שונות ליישום בקרות אבטחת מידע במטרה ליישם הגנה בארגונים המטפלים בפרטי כרטיסי אשראי באמצעים שונים כגון קופה רושמת, ארנקים אלקטרוניים, אתרי אינטרנט, מכונות ממכר אוטומטיות וכספומטים. 
התקן מוגדר על ידי מועצת PCI (ר"ת: Payment Card Industry Security Standard Council), אשר הוקמה כדי להגביר את השליטה בנתוני אשראי ולהפחית את הסיכון להונאות כרטיס האשראי הנגרמות מחשיפה לא מבוקרת של נתונים. אימות העמידה בתקן נעשה בצורה שנתית על ידי מעריך עצמאי (QSA) עבור ארגונים המבצעים מספר גדול של פעולות חיוב, ועל ידי שאלון עצמי עבור ארגונים המחזיקים בפעילות קטנה יותר.

מועצת PCI

מועצת PCI הוקמה במטרה לייצר תקנים וחומרים תומכים להגברת בטיחות התשלומים בכרטיסי אשראי. אלה כוללים כלים, מדדים ומשאבים שנועדו לסייע לארגונים להבטיח טיפול בטוח יותר בפרטי המשלמים בכל שלב בדרך. הבסיס לפעילות המועצה הוא סטנדרט PCI Data Security Standard, או בקיצור PCI DSS, המספק מסגרת פעולה לפיתוח תהליכי תשלום באשראי אמינים ובטוחים – כולל מניעה, זיהוי ותגובה מתאימה לבעיות אבטחת מידע.
בין הכלים לאימות העמידה של ארגונים בתקן PCI DSS נכלל שאלון הערכה עצמית, המספק אפשרות לעסקים קטנים לבצע בדיקה של העמידה בתקן. 
עבור ספקים של מכשירי סליקה, מועצת PCI מספקת דרישות אבטחת מידע לגבי PIN Transaction, המכילים מערך דרישות עבור כל מכשירי הסליקה, כולל קופות ומכשירי מכירה אוטומטיים. עבור מפתחי תוכנה, המועצה מספקת סטנדרט PA-DSS ורשימת יישומים מאושרים לביצוע תשלומים.

משמעות PCI עבור עסקים

המשמעות של התקן במונחי אבטחת מידע, היא כי העסק עומד בדרישות התקן לגבי ניהול אבטחה, מדיניות הארגון, תהליכים, מבנה הרשת הארגונית, מבנה תוכנה, והפעלת אמצעי הגנה שונים. תפעולית, המשמעות היא שהעסק לוקח חלק פעיל בהגנה על נתוני האשראי של הלקוחות בכל עסקה, וכי גם לעסק וגם ללקוחות יש ביטחון כי הם מוגנים.

עמידה בתקן PCI לעומת אימות התקן

על אף שכל הישויות המאחסנות, מעבדות או משדרגות נתונים בתהליך החיוב חייבות להטמיע את דרישות PCI DSS, אימות התקן אינו חובה עבור כל הגורמים. כרגע מאסטרקארד וויזה דורשים מעסקים לבצע אימות על פי PCI DSS. בנקים אינם נדרשים לעבור אימות.

אי עמידה בתקן

מועצת PCI מעודדת עסקים המאחסנים נתוני אשראי לעמוד בתקן כדי להפחית סיכונים העלולים לגרום לפגיעה כספית כתוצאה מדליפת נתונים, אך היא אינה בעלת סמכות אכיפה של התקן. חברות האשראי הן המחזיקות בכוח לקבוע נהלים, לוחות זמנים ודרישות לעמידה בתקן. חברות האשראי כי החל מתחילת 2013 כל חברה המבצעת חיובים בכרטיסי אשראי תידרש לעמוד בתקן. חברה שתתקיים אצלה דליפה של נתוני אשראי ואשר לא עמדה בתקן תעמוד בפני מגבלות וקנסות מצד חברות האשראי.

משמעות ה- PCI עבור מוקדי שירות

במוקדי שירות, לקוחות מקריאים את נתוני האשראי, קוד CVV ותאריכי תפוגה לסוכני המכירות. ישנם רק מעט בקרים שניתן ליישם כדי למנוע הדלפה של הנתונים. נוסף על כך ניתן לציין את מערכות ההקלטה הפועלות במוקדי שירות. כדי לטפל בנושא זה, בינואר 2010, מועצת האשראי הוציאה מסמך שאלות ותשובות לגבי הקלטות במוקדי שירות, שמטרתו להתחיל תהליך שימנע הקלטות מספרי אשראי הכוללים את קוד הבקרה.

רשתות אלחוטיות

ביולי 2009 יצרה מועצת PCI קווים מנחים עם המלצות לשימוש במערכות מניעת חדירה לרשתות אלחוטיות עבור ארגונים גדולים.
דלתא בקנטאור

תכונות

δ בקנטאור הוא כוכב הסדרה הראשית כחול מסוג ספקטרלי B2 V, מסתו כ-8.7 מסות שמש, רדיוסו כ-6.5 רדיוסי שמש וטמפרטורת פניו כ-22,300 קלווין. הוא מאיר בעוצמה של פי 1,350 מעוצמת ההארה של השמש באור נראה, אך בשל טמפרטורת פניו הגבוהה רוב קרינתו היא בתחום העל-סגול, כך שעוצמת הארתו הכוללת היא בערך פי 5,000 מעוצמת ההארה של השמש. הכוכב מסתובב על צירו במהירות של לפחות 240 קילומטרים בשנייה וכתוצאה מכך הוא מעיף חומר מפני השטח שלו. החומר המועף יוצר מעטפת המקיפה את הכוכב ומגיעה לקוטר זוויתי של 6-7 אלפיות של שניית קשת סביב הכוכב השקולה לקוטר של פי 85-95 מקוטר השמש או פי 12-14 מקוטר הכוכב עצמו. בהירותו של הכוכב משתנה בין דרגות בהירות 2.51 ו-2.65 והוא מסווג כמשתנה γ בקסיופאה. עם זאת, מדידות הראו שיש מחזוריות מורכבת בשינויים בניגוד לחוסר מחזוריות שמאפיינת משתנים מהסוג של γ בקסיופאה, והועלו השערות שבהירות הכוכב משתנה גם בעקבות פעימות פנימיות. השערה נוספת היא שיש לכוכב בן זוג עמום עם מסה של 4-7 מסות שמש שמקיף אותו במרחק ל כ-6.9 יחידות אסטרונומיות בזמן הקפה של 4.6 שנים.
במרחק זוויתי של 2.5 דקות קשת ו-3.7 דקות קשת מ-δ בקנטאור נמצאים בהתאמה כוכב הסדרה הראשית כחול נוסף מסוג ספקטרלי  B9 V‏ (HD 105383) וענק כחול מסוג ספקטרלי B6 III‏ (HD 105382), אך לא נראה שהם קשורים כבידתית וככל הנראה רק נמצאים במקרה על אותו קו ראייה.
אורי קציר

אורי קציר (נולד ב־22 ביולי 1968 בחיפה) הוא מורה דרך, איש תקשורת ובלוגר ישראלי.

ביוגרפיה

בצבא שירת כמש"ק חינוך ביחידות שדה. במהלך לימודיו לתואר ראשון ביחסים בינלאומיים ולתואר שני בהיסטוריה כללית באוניברסיטה העברית התפרנס מהדרכת קבוצות מטיילים. ב-1994 סיים קורס צוערים בסיסי במשרד החוץ, אך מיד לאחר מכן פרש ועבר לעיתונות. הוא הצטרף לסוכנות הידיעות עתי"ם ומונה לכתב המדיני שלה. במחצית השנייה של שנות התשעים מילא תפקידי דוברות פוליטיים, בתחילה כדוברו וראש לשכתו של אהוד ברק, שהתמודד אז על מנהיגות מפלגת העבודה, ולאחר מכן כדובר מפלגת שינוי. לאחר הבחירות שימש כדובר סיעת שינוי בכנסת, אך בשנת 2000 התפטר ועבר לשמש כדובר הרשות לניירות ערך. 
את פעילותו כבלוגר החל קציר ב-2003, אז הקים את הבלוג "באופן אישי" שהתארח באתר "רשימות". חלק גדול מפרסומיו היו מאמרים שהתמקדו בפרשיות היסטוריות נשכחות או בלתי ידועות ובתחומים תרבותיים ששיקפו את נטיותיו האישיות. בשנת 2004 סגר את "באופן אישי" והקים את "אפלטון", בלוג עצמאי בעל נופך אינטלקטואלי בולט. כמה מפרסומיו ב"אפלטון" עוררו עניין ציבורי בלתי מבוטל. בעקבות התאבדותה של הבלוגרית מירב קנר, שנודעה בכינוי "רפונזל", הציע לנסח כללי אתיקה לבלוגרים ואף הציג טיוטה משלו. בעקבות פרסום שבו תיאר בקצרה את פרשת התאבדותו של החייל אורי אילן בשבי הסורים ותהה על היעלמותם של הפתקים המפורסמים שנמצאו על גופו (שבמפורסם שבהם חורר אילן את המלים "לא בגדתי"), ולאחר שידורה של תוכנית רדיו שבה ראיין (יחד עם משה טימור) דמויות הקשורות בפרשה, איתר צה"ל את הפתקים האבודים ומסרם לידי משפחת אילן. בינואר 2005 הציע את מועמדותו של הסופר אלי עמיר לנשיאות המדינה – הצעה שעוררה תשומת לב לאחר שנפתחה חקירת משטרה נגד הנשיא המכהן, משה קצב. 
בשנת 2012 עזב קציר את עבודתו כדובר רשות ניירות ערך ופנה לתחום התיירות. הוא הקים מיזם תיירות בשם "סהר קציר", המתמחה בסיורי תוכן, ונכון ל-2013 הוא עומד בראשו. בנוסף, שימש גם כעורך חדשות החוץ בקואופרטיב החדשות מגפון. 
בשנת 2003 פרסם קציר ספר ילדים בשם "אש לי יום הולדת". 
בשנת 2016 פרסם הגדה לפסח ברוח חילונית מתונה. בהגדה זו חיבר את נרטיב השחרור הלאומי, אותו הוא רואה כמרכזי בסיפור יציאת מצרים, עם אירועים כמו שיבת ציון והציונות המודרנית ובכך יצר מארג היסטורי המחבר בין פסח לבין יום העצמאות. בהגדה זו שילב גם ציטוטים מהוגים מודרניים כמו ברל כצנלסון, בנימין זאב הרצל, דוד בן-גוריון והסופרת הבריטית ג'ורג' אליוט, פואמות של נתן אלתרמן ונפתלי הרץ אימבר ואף שירים הקשורים לעונת האביב ולכיסופים לציון.
בשנת 2019 עבר להתגורר בנירים.
מגה פרויקט

מגה פרויקט (באנגלית: Mega project או‏ Major Program; המילה "מגה" מקורה ביוונית: μέγας‏ megas – גדול) מוגדר כפרויקט ענק עתיר השקעה, שעלותו מסתכמת במיליארד דולר ומעלה, המעורר תשומת לב ציבורית (או התעניינות פוליטית רבה) עקב השפעתו – הישירה והעקיפה – על הקהילה, הסביבה והתקציב. מגה פרויקטים כוללים, בין השאר: תשתיות תחבורה (גשרים, מנהרות, אוטוסטראדות, רכבת, נמלי תעופה וים); תשתיות מים (נהרות, מאגרים); תשתיות אנרגיה (תחנות כוח, סכרים, הפקת גז ונפט); בנייני ציבור; מערכות IT; פרויקטי חלל; ומערכות נשק.
מוחמד אבראהים א-שעאר

ביוגרפיה

א-שעאר נולד במחוז לטקיה בשנת 1950. הוא התגייס לכוחות הביטחון הסוריים בשנת 1971 ושירת במספר תפקידי ביטחון, כולל מפקד משטרת חלב ומפקד כלא סידניא. הוא שימש כמפקד המשטרה בטרם מונה למשרת שר הפנים. הוא ניצל מספר פעמים מניסיונות חיסול שנעשו בעקבות מעורבותו בעינויים אלימים של אסירים ובאונס קבוצתי של מפגינות שנחטפו לתחנות המעצר.
ב-9 במאי 2011, האיחוד האירופי הטיל סנקציות על א-שעאר ביחד עם עוד 12 אישים סורים אחרים. הנימוק לסנקציות היה מעורבותו בטיפול האלים כנגד מפגינים.
הוא נשוי ויש לו 2 בנים ו-3 בנות.
ב-18 ביולי 2012, הודיעה רשת הטלוויזיה הסורית שהוא נהרג בפיגוע התאבדות במהלך ישיבה במטה הביטחון הלאומי בדמשק, המשמש את שירותי המודיעין הסורי. מאוחר יותר התברר כי הוא שרד ורק נפצע. לא ידוע איפה הוא נמצא כיום.
Star TV

היסטוריה

הערוץ הוקם בשנת 1989 על ידי ג'ם אוזן ושותפו. הוא היה הערוץ הפרטי הראשון בטורקיה. הוא גם היה הערוץ הראשון במדינה שעבר לשידור דיגיטלי.
הערוץ הביא לטורקיה מספר סדרות ידועות - צוות לעניין, מגנום, בלש פרטי, דאלאס, מי הבוס?, משימה בלתי אפשרית ורבים אחרים.
בשנת 2004 לאור הסתבכות של ג'ים אוזן, הערוץ ביחד עם נכסים אחרים של "קבוצת אוזן" עבר לקרן לכיסוי חובות. בשנת 2005 הוא נמכר תמורת כ-300 מיליון דולר. 
בשנת 2009 הערוץ החל שידורי HDTV.
נכון לשנת 2017 הרייטינג שלו עמד על כ-10%.